জিএসটি’র অভিঘাতে ওষুধ-সংকটে পড়তে পারে আমজনতা! 
স্টকিস্ট, ডিস্ট্রিবিউটর, পাইকারি, খুচরো ওষুধ বিক্রেতাদের একাংশের অভিযোগ, ওষুধের দামের উপর নতুন কর কী পদ্ধতিতে, কতটা ধার্য হবে তা অস্পষ্ট। ওষুধের দাম বাড়বে, না কি পুরনো দামেই কম লাভ রেখে ওষুধ বিক্রি করতে হবে কিংবা প্রতিটি স্তরে ব্যবসায়ীদের ‘কমিশন’ নিয়ে রয়েছে ধন্দ। ফলে খোলা বাজারে ওষুধ-সংকটের সৃষ্টি এবং তার জেরে কালোবাজারির আশঙ্কা রয়েছে।
সূত্রের খবর, ওষুধ-সংকটের আশঙ্কা নিয়ে সরকারি পর্যায়ে বৈঠকও হয়েছে মঙ্গলবার। ড্রাগ কন্ট্রোলার চিন্তামণি ঘোষ বলেন, ‘‘পরিস্থিতি নজরে রেখেছি। ঊর্ধ্বতন কর্তৃপক্ষকে পরিস্থিতি জানানো হচ্ছে।’’
ওষুধ বিক্রেতাদের সংগঠন ‘বেঙ্গল কেমিস্ট অ্যান্ড ড্রাগিস্ট অ্যাসোসিয়েশনে’র সম্পাদক সুবোধ ঘোষ বলেন, ‘‘ওষুধের আকাল দেখা দিচ্ছে। ওষুধের দাম অনেকক্ষেত্রেই বাড়বে। বুধবার রাজ্যের স্বাস্থ্যসচিব এবং স্বাস্থ্য প্রতিমন্ত্রীকে পরিস্থিতি লিখিতভাবে জানাচ্ছি।’’ 
জিএসটি চালুর কথা ১ জুলাই থেকে। সুবোধের দাবি, নিয়মানুযায়ী ওষুধের স্টকিস্ট, ডিস্ট্রিবিউটর, পাইকারি ব্যবসায়ীদের জিএসটি রেজিস্ট্রেশন করাতে হবে। রাজ্যে সেই সংখ্যা প্রায় ২০ হাজার। কিন্তু নির্দিষ্ট পোর্টালে ‘লগ ইন’ করাই যাচ্ছে না! ওষুধের দাম (এমআরপি) ঠিক করে কেন্দ্র। এখনও পর্যন্ত কেন্দ্র ওষুধের ‘প্রাইস লিস্ট’ দেয়নি। ওষুধ-ভিত্তিক কর সংক্রান্ত ‘এইচএসএন কোড’ও আসেনি। 

এই বিষয়ে অন্যান্য খবর

দেশে নতুন এক লক্ষ চাকরি! সামনে দারুণ সুযোগ, আপনি তৈরি তো


বর্তমানে ৫ শতাংশের জায়গায় জিএসটি’তে পাঁচটি ধাপে ৫ থেকে ২৮ শতাংশ পর্যন্ত কর ধার্য হওয়ার কথা। পাইকারি বা খুচরো বিক্রেতারা অনেকেই ওষুধ তুলছেন না। আবার অনেকেই আশঙ্কায় প্রতিদিনের প্রয়োজনীয় সুগার, প্রেসার, জীবনদায়ী ওষুধ বেশি পরিমাণে কিনছেন। ওষুধ বিশেষজ্ঞ স্বপন জানা জানান, ওষুধ তৈরির রাসায়নিকের দামে জিএসটি’র হার অস্পষ্ট। ফলে সরকারিস্তরে তৈরি ওষুধ এবং হাসপাতালের ‘ফেয়ার প্রাইস’ শপের ওষুধের খরচ বা দামও বাড়তে পারে।